يوسف النصيري
يوسف النصيري، تولد ف 1 يونيو 1997 ف فاس، هو كوايري مغربي كيلعب ف پوسط ديال المهاجيم، مع الفرقة السبليونية ديال إف سي سيڤيا.

لكاريير ديالو 
يوسف تولد و كبر ف مدينة فاس، نهار واحد من شهر ستة ف عام 1997، النصيري تكون ف فرقة المغرب الفاسي، قبل ما يدوز و هو ف ثناشر عام سنين طيسك ف لأكاديمية ديال محمد السادس د كورة، و تقبل من المدير ديال الأكاديمية ديك الساع ناصر لارڭيط، اللي كان كيشرح بلي النصيري عندو مؤهلات و مقومات فيزيك واعرة، بعدما دوز واحد الوقت ف لأكاديمية، النصيري أيشد الرحيل لسبليون بعدما دوز طيسط مع فرقة مالاڭا، و أيبدا مع دوزيام إيكيب، بعد عامين مع مالاڭا، النصيري أيمشي لفرقة اخرى ف السبليون سميتها ليجانيس، اللي العمل ايدوز معاهم عامين، كان ماركا فيها و بان مزيان، باش عوتاني يبدل العتبة ف السبليون نيت لفرقة سيڤيا و تباع بعشرين مليون يورو، معاهم الناصيري أيربح أول لاقاب ف مسيرتو، و أيربح اليوروپا ليڭ جوج مرات، ف 2020 و 2023.

معا لمونتخاب 
ف 2016، النصيري جاتو أول كونڤوكاسيون مع المونتخاب، و المدريب ديال المونتخاب فديك الوقت هيرڤي رونار لعبو ف لعمر ديال تسعطاش عام، مع المونتخاب أيلعب النصيري، ف كاس إفريقيا 2017، كاس العالم 2018، كاس إفريقيا 2019، كاس إفريقيا 2021، كاس لعالم 2022، و أيولي أول لعّاب مغربي كيماركي ف جوج كيسان ديال العالم، و أفضل هداف مغربي ف تاريخ كاس لعالم بثلاثة د لبيوتا، النصيري أيسجل الهدف التاريخي ضد البرتغال، اللي أيخلي المونتخاب المغربي يوصل لنصف نهاية كاس العالم.

ستيل د لعب 
معروف على النصيري ستيل اللعب اللي كيعتمد على الفيزيك بزاف، اللعب العالي، بطول ديال ميترو و تسعود و ثمانين، جسم رقيق، هادشي كيعطيه اجيليتي مهمة، كيعرف يلعب بلا كورة، و يقدم سخاوة بدنية ي الرجوع ديفونصيف،  و رباح ديال النزالات لا ديال الأرض والا الهوا،  عندو ديطونط، تنقيزة كيوصلوه لأبعد نقطة ممكنة، و فايت سجل بيوتا من تنقيزات ديال 2.65 مترو. القوة فيزيك ديالو كتخليه يربح بزاف ديال المضاربات، و كذلك خلاتو يماركي بزاف ديال البيوت براس، النصيري معروف عليه زايد على هادشي قدرتو على الضغط بزاف على المدافعين و الحارس و بلي كيدير مجهود فيزيك كبير ف الماتشات كاملين و هادشي اللي كيخليه عزيز عند المدربين.

تقنيا مشي واعر، كيعوض هادشي بديسپلين، و عطاء ف لونطرينما، الإصرار، لانتونستي ف اللعب.

إحصائيات

جوايز

معا لفراقي

جوايز فردية 
 أفضل لعاب ف لموسم معا ليڭانيس ف 2019.
 لعاب د الشهر ف ليڭا ف يناير 2021 و أبريل 2023.
 ف الفرقة المثالية ديال الليڭا ف شهر يناير 2021.
 لعاب د الشهر ف ليڭانيس ف يناير و فبراير 2019.
 لعاب د الشهر ف سيڤيا ف فبراير 2021 و أبريل 2023.
 ف التشكيلة المثالية ديال اللعابا الأفارقة من جورنال "فرانس فوتبول" ف 2021.

عيون لكلام 

كوايري مغريبي
بيوغرافيا د رجال
زيادة 1997
ناس حيين
ناس تزادو ف فاس
مقالات فيها مصدر و 3000 بايت